2. sz. napirendi pont



**ZALA VÁRMEGYE ÖNKORMÁNYZATA**

ELŐTERJESZTÉS

a Zala Vármegyei Közgyűlés 2025. június 12-i ülésére

**Tárgy:** Beszámoló a Zala Megyei Vállalkozásfejlesztési Alapítvány 2024. évi működéséről.

**Az előterjesztést készítette:** Kustán Gyula ügyvezető igazgató helyettes

**Megtárgyalta:** Térségfejlesztési Bizottság

Pénzügyi Bizottság

**Előterjesztő:**

Kustán Gyula s.k.

ügyvezető igazgató helyettes

www.zala.hu

|  |
| --- |
|  |

1. Általános üzleti összefoglaló

2. Az Alapítvány szolgáltatásai és szervezete

3. Finanszírozás

4. Széchenyi Kártya

5. Inkubátorházak

6. Projektek

6.1. Enterprise Europe Network

6.2. DigitalTech EDIH

# Általános üzleti összefoglaló

A Zala Megyei Vállalkozásfejlesztési Alapítvány (továbbiakban: Alapítvány) a 2024-es év elején összeállított és a Kuratórium által elfogadott üzleti tervét az alábbiakban jelölte meg:

- a hitelezés nyereségességének növelése a portfólióminőség javításával

- a VOSZ-Pontok felfuttatásával (ügyfélállomány növelés) a bevételek növelése

- az alapítvány működési költségeinek stabilan alacsony szinten tartása

- a folyamatban lévő projektek sikeres bonyolítása, a lezárt projektek adminisztrációs

kötelezettségeinek teljesítése, lehetőség szerint újakba bekapcsolódás

- irodabérleti tevékenységünk rentabilitásának javítása

- a fő üzletágak melletti egyéb bevételek megteremtése és maximalizálása

**Az Alapítvány a 2024-es üzleti évben az alábbiak szerint teljesítette a célkitűzéseket:**

- az Alapítvány **209,810 millió forint bevételt és 39,037 millió forint nyereséget** ért el.

- a **hitelezésportfóliónk** javult az előterjesztésre kerülő ügyletek standardizálásával.

- **kintlévőségkezelésünk** hatékonyságát erősítettük: a fizetési késedelmek csökkenése és a behajtás sikeressége járultak ehhez hozzá.

- **VOSZ-Pontok** bevételeit tovább tudtuk növelni: erős pozíciókat építettünk ki ezen a területen a piaci szereplőkkel.

- likviditásmenedzsmentünk az elérhető legnagyobb eredményt érte el

- a **működési költségeket** alacsony szinten tartottuk.

- az **irodabérlői** üzletágunk rentabilitása érdekében a bérlemények kiadásához ingatlanközvetítőt vontunk be.

- **marketingtevékenységünket** tovább erősítettük elsősorban a direktmarketing módszereivel: a rendszeresített hírlevelünk mellett elindítottuk a könyvelői klubot, fórumokon prezentáltunk a szolgáltatásainkat bemutatva.

# Az Alapítvány szolgáltatásai és szervezete

Az Alapítvány létrehozáskor megjelölt célfeladata volt a kis- és középvállalkozási szektor fejlesztésének segítése, ami teljes mértékben igazodik a Kormány kiemelt stratégia céljaihoz. Az Alapítvány szolgáltatásaival, melyek elsődlegesen a mikrovállalkozásokkal kapcsolatosak, illeszkednek ezen célkitűzésekhez:

* vállalkozóvá válás segítése
* induló és már működő mikrovállalkozások finanszírozása
* Széchenyi Kártya hitelprogramokban részvétel VOSZ-Pontos tevékenységgel
* külpiacra jutás segítése, partnerkeresés (az Enterprise Europe Network szervezet tagjaként)
* hazai és határon átnyúló pályázati programokkal segíteni a megyei gazdasági szereplőit
* inkubátorház szolgáltatások nyújtása

Az Alapítvány a 2024-as üzleti évben is folyamatos információnyújtással, tájékoztatással, tanácsadással, üzleti partnerközvetítéssel, kedvezményes hitelkonstrukciókkal, Széchenyi Kártya termékfeltétel teljesítés segítéssel, inkubátorház programmal, vállalkozóvá válás támogatásokhoz segítéssel tudta segíteni főleg a mikrovállalkozásokat, de összességében a teljes KKV szektort Zala Vármegyében.

A munkatársak az ügyfelek telephelyein, a ZMVA irodákban tanácsadások és rendezvényeinken tudtak megfelelő szolgáltatásokat nyújtani ügyfeleink részére. Marketingtevékenységünket alapvetően a rendszeresített havi hírlevélre építve több ezer zalai vállalkozással tartunk kapcsolatot.

2024-ben változatlanul 11 fő irodai munkavállalót alkalmazott az alapítvány. A munkavállalók nagy része felsőfokú végzettséggel, diplomával, nyelvtudással rendelkező közgazdász.

**3. Finanszírozás**

A ZMVA a mikrohitelezési tevékenységből 2024 évben 56,5 millió Ft bevétel származott, a rossz minősítésű adósok hiteleinek megtérülésből 7,82 millió Ft bevételt realizáltunk.

2024-ben is több mikrohitel alapból nyújtottunk hiteleket: Országos Mikrohitel Alapból (OMA), a Helyi Mikrohitel Alapból (HMA), valamint saját forrásból (SFHMP):

* Országos Mikrohitel Alap – (OMA) központi hitelezési mechanizmussal – az MVA által előzetesen jóváhagyott ingatlanfedezet mellett – működik. A konstrukció kondíciói mindezek mellett nagyon kedvező jelenleg évi 7,9%-os fix kamat mellett folyósítható és saját erő felmutatása sem szükséges, a futamideje akár 15 év is lehet. A hitelösszeg felső határa 15 millió Ft. Az alapból 2024 év elején elfogyott a forrás, így az MVA nem juttat számunkra keretet újabb hitelkihelyezésre.
* Helyi Mikrohitel Alap (HMA) 2006 óta a ZMVA sikeres hitelterméke, de korlátozott forrásokkal rendelkezik. Az alap 384 millió Ft keretösszeggel rendelkezik, 77%-os átlagos kihelyezési százalékkal működött 2024-ben. A hitelösszeg felső határa 10 millió Ft., futamideje 10 év. A hitel kamata jelenleg évi fix 7,9 %,.
* Saját Forrásból Finanszírozott Helyi Mikrohitel Alap (SFFMHP) Az alapot 2018. novemberben hozta létre a ZMVA kuratóriuma a növekvő vállalkozói igények kielégítésére. Az alapból 420 millió Ft helyezhető ki. A programban széleskörű vállalkozói réteg juthat finanszírozási forráshoz, többek között a kezdő vállalkozások is. Igazodva a konkurens finanszírozó szervezetek működési modelljéhez, az Alapítvány is szigorított feltételek mellett helyezett ki hiteleket. Emiatt az alap 60%-os kihasználtsággal működött 2024-ben. A kamat mértéke változó mértékű, a naptári negyedév első napján érvényes jegybanki alapkamat + 1 %-ra, melyet olyan ügyfeleink vehetnek igénybe, akiknek korábban már volt mikrohitelük és 30 napnál nagyobb késedelembe nem estek, más vállalkozásoknál a kamat mértéke a naptári negyedév első napján érvényes jegybanki alapkamat + 2 %.

A ZMVA 2024-ban már a saját kezelésű forrásiból helyezte ki a legtöbb hitelt, mivel a Magyar Vállalkozásfejlesztési Alapítvány OMA programjából a forrás elfogyott és a visszaforgatásra kerülő összegek nagysága már elenyészően alacsony.

A ZMVA által folyósított hitelek kamata alacsonyabb mértékű, mint amit a kereskedelmi bankok tudnak az ügyfelek részére nyújtani. Ezzel tudjuk támogatni az induló és a fejlődő zalai vállalkozásokat.

2024-ben a Zalaegerszeg környéki vállalkozások igényelték a legtöbb mikrohitel forrást. A megyén kívülről benyújtott hitelkérelmek zalai kötődésűek vagy a megyehatárhoz közeli vállalkozásoktól érkeztek.

**A ZMVA hitelportfóliója (2024.12.31-ig):**

|  |  |
| --- | --- |
| 1993-től folyósított hitelek száma: | 3221 darab |
| 1993-tól folyósított hitelek összege | 10 958 404 123 Ft |
| 2024. december 31-én az élő hitelek száma: | 320 darab |
| 2024. december 31-én élő hitelek állománya (ebből OMA) | 1 267 510 982 Ft  (604 391 450 Ft) |
| 2024-ben folyósított hitelek száma | 17 darab |
| 2024-ben folyósított hitelek összege | 150 100 000 Ft |

|  |  |  |  |  |  |  |
| --- | --- | --- | --- | --- | --- | --- |
|  |  |  |  |  |  |  |
| 2024-ben beadott hitelkérelmek ágazat szerinti megoszlása | | |  |  | |  |
| Megnevezés | Beadott hitelkérelmek | | | Jóváhagyott hitelkérelmek | | |
|  | db | Összeg (Ft) | % | db | Összeg (Ft) | % |
| Ipar | 12 | 112 000 000 | 57,7% | 10 | 94 000 000 | 56,9% |
| Kereskedelem | 1 | 10 000 000 | 5,2% | 1 | 10 000 000 | 6,1% |
| Szolgáltatás | 8 | 54 100 000 | 27,9% | 6 | 43 100 000 | 26,1% |
| Mezőgazdaság | 0 | 0 | 0,0% | 0 | 0 | 0,0% |
| Idegenforgalom, vendéglátás | 2 | 18 000 000 | 9,3% | 2 | 18 000 000 | 10,9% |
| **Összesen** | **23** | **194 100 000** | **100%** | **19** | **165 100 000** | **100%** |

A folyósítások megoszlása 2024. évben az egyes hitelalapok szerint.

|  |  |  |
| --- | --- | --- |
| **Hitelalap** | **Mennyiség (db)** | **Összeg (Ft)** |
| OMA | 1 | 15 000 000 |
| HMA | 14 | 119 100 000 |
| SFFHP | 2 | 16 000 000 |
| **Összesen:** | **17** | **150 100 000** |

**4. Széchenyi Kártya:**

A Zala Megyei Vállalkozásfejlesztési Alapítvány az országban vállalkozásfejlesztési alapítványként 2015 óta vesz részt a Széchenyi Kártya Program termékbírálatában VOSZ-Pontként. A kedvezményes kamatozású hitelkonstrukcióban való szerepvállalásunk egyre markánsabb: 2015-2023 években összesen 34,9 milliárd Forint értékben, 2024-ben 18,6 milliárd Forint értékben fogadtunk be SZK ügyletet (2024 év: 495 db ügylet).

2024 évben a Széchenyi Kártya Program MAX+ teljeskörű termékpalettáját ügyintéztük. Jelentős energiákat fordítottunk az akvizíciókba, direkt kontaktokat építettünk ki a vármegyében működő kereskedelmi bankok vállalati és lízing üzletágaival. Emellett a visszatérő ügyfelek is már kiemelt figyelmet kaptak a kollégák részéről (hitellejárat előtti megkeresések, ügyfélelégedettség növelése az ügyintézés során)

2024-ben 4 kollégánk rendelkezett teljeskörű KAVOSZ vizsgával, így a vármegye csaknem teljes területét sikerült elérhetőség szempontjából lefednünk.

A befogadott (feldolgozott) Széchenyi Kártya hitelkérelmek volumenének és a Széchenyi Kártya üzletágunkban elért bruttó bevételek alakulását az alábbi diagram mutatja:

A diagramok mutatják, hogy a **2024-es évben már jelentős piaci pozícióval bírtunk** a Széchenyi Kártya üzletágban. További növekedést ebben az üzletágban a vármegyében történő KKV beruházások volumenének növekedése tudna eredményezni.

**2024 évben közel 500 vállalkozásnak segítettünk olcsó hitelforráshoz jutni, ezzel járultunk hozzá fejlődésükhöz.**

## 5. Inkubátorházak

Inkubátorházakat Zalaegerszeg és Lenti városokban működtetünk. Zalaegerszegen 12 helyiséget adtunk bérbe saját jogon, Lentiben 16 irodahelyiség bérletét intézzük üzemeltetési szerződés keretében.

**Lenti**: A Lenti inkubátorház 50 hónapra szóló üzemeltetésére kiírt pályázatot 2022 decemberében elnyertük, és az üzemeltetési szerződést aláírtuk. A szerződés szerint 3,5 millió Ft bevételt tudunk realizálni évente. Lenti város önkormányzatával kötött szerződéseknek eleget tettünk. Mind a támogatási összeget, mind pedig az üzemeltetési díjat hiánytalanul megkaptuk. Az inkubátorház 100%-os kihasználtsággal működik folyamatosan.

**Zalaegerszeg**: Az irodaház bérlői összetétele 2023 évtől jelentősen átalakult. 2023 január 1-től piaci árakat alkalmazunk a bérleti díjaknál, valamint külön számláztuk a gáz és a villanyfogyasztást, amit korábban a bérleti díj tartalmazott. 2023. január 1-től a tőzsdei árak alapján fizetjük a szolgáltatók felé a gáz és villanyszámlákat, ezért felszereltettünk az összes irodában egyedi almérőt a gázfogyasztásra vonatkozóan. Ezzel elértük azt, hogy a valós fogyasztást hárítjuk át a bérlőkre, valamint megelőztük a veszteségtermelést ebben a tevékenységi körünkben. Ez bérlőcserékkel járt együtt, és kiadatlan irodák is keletkeztek. Emiatt kötöttünk szerződést az Otthon Centrum zalaegerszegi irodájával 2024 évben, azóta segíti az bérlemények kiadását az iroda.

**A kezdő vállalkozásokat bérleti díj kedvezményekkel segítjük az első három évben, a negyedik évtől fizetik a teljes piaci árat.**

**Mindkét inkubátorházban ingyenes tanácsadással segítjük a bérlő vállalkozások fejlődését.**

## 6. Projektek

## 6.1. Enterprise Europe Network

Az Enterprise Europe Network a világ legnagyobb vállalkozásfejlesztési hálózata (jelenleg 58 ország, 600 partnerszervezet), melynek Zala megyei képviseletét a kezdetektől, 2008-tól a ZMVA látja el. Magyar partnerek: Magyar Exportfejlesztési Ügynökség (HEPA), pécsi, győri, székesfehérvári, debreceni, szegedi iparkamarák, PRIMOM, ZMVA. Az EEN projekt SMP-COSME uniós forrást tartalmaz.

Az Enterprise Europe Network (EEN) az egyetlen, az Európai Bizottság Belső Piac, Ipar, Vállalkozás és KKV Főigazgatósága (DG-GROW) által létrehozott vállalkozásfejlesztési hálózat, amely a kis- és középvállalkozások üzletfejlesztési törekvéseit szolgálja az Európai Unióban és azon túl. Az Enterprise Europe Network magas színvonalú szolgáltatást, gyakorlati támogatást nyújt a **vállalkozásoknak termékeik és szolgáltatásaik nemzetközi piacokon való megjelenéséhez, üzleti kapcsolatok kialakításához, technológia és tudástranszferhez, európai projektek megvalósításához, forrásszerzéshez vagy akár innovatív ötletek kifejlesztéséhez és piacra viteléhez.**

**Az Európai Bizottság 2021 júniusában kiírt felhívására az EEN hálózat 20****22-2025-ig tartó működtetésére a magyar konzorcium a korábbi időszakhoz képest változatlan formában nyújtotta be pályázatát,** melyet a magyar partnerek kollégái közös munkával, folyamatos egyeztetések mellett állítottak össze. **A pályázat 2022-ben pozitív elbírálást kapott.**

A hálózat célja a KKV-k nemzetközi piacra lépésének, terjeszkedésének, a K+F és innovációs tevékenységének támogatása információszolgáltatással, tanácsadással és üzleti partnerkeresési tevékenységgel, különös hangsúlyt fektetve a KKV-k digitalizációjára, fenntarthatóságára és rugalmasságára (digitalisation, sustainability, resilience). A Bizottság további elvárása az EEN irodák információs csomópontként való működtetése (hub and spoke model), az ügyfeleknek történő egyszeri tanácsadáson túl komplex szolgáltatások nyújtása, a hosszú távú kapcsolatok gondozása (client journey) és a digitalizáció erősítésének szellemében az EDIH központokkal való szoros együttműködés kialakítása.

**A 2022.01.01-től 2025.06.30-ig tartó projektidőszakra a ZMVA 202.438 Euro-s uniós támogatást nyert el az EEN projekt keretein belül.**

A ZMVA a 2022-2025-ös projekt időszakra az EEN projekt önrész 50%-ának finanszírozására állami támogatást is elnyert, a projekt maradék önrészét és az előfinanszírozást saját forrásból biztosítja.

**Enterprise Europe Network 2025-2028**

**Az Európai Bizottság 2024 áprilisában kiírta a pályázatot az EEN hálózat 2025-2028-ig tartó működtetésére.** A cél ugyanúgy a KKV-k nemzetközi piacra lépésének, terjeszkedésének, a K+F és innovációs tevékenységének támogatása információszolgáltatással, tanácsadással és üzleti partnerkeresési tevékenységgel, különös hangsúlyt fektetve a KKV-k digitalizációjára, fenntarthatóságára és rugalmasságára (digitalisation, sustainability, resilience). A Bizottság további elvárása az EEN irodák információs csomópontként való működtetése (hub and spoke model), az ügyfeleknek történő egyszeri tanácsadáson túl komplex szolgáltatások nyújtása, a hosszú távú kapcsolatok gondozása (client journey) és a digitalizáció erősítésének szellemében az EDIH központokkal való szoros együttműködés folytatása.

**A magyar konzorcium változatlan formában nyújtotta be pályázatát,** melyet a magyar partnerek kollégái közös munkával, folyamatos egyeztetések mellett állítottak össze. **A pályázat már 2024. decemberében pozitív elbírálást kapott.**

**A 2025.07.01-től 2028.12.31-ig tartó projektidőszakra a ZMVA 199.638 Euro-s uniós támogatást nyert el az EEN projekt keretein belül.**

**Enterprise Europe Network, Zalaegerszegi iroda eredményei 2024. évben:**

* Elért vállalkozások száma a régióban (főleg Zalában): 2500 fő
* Résztvevők száma tájékoztató jellegű rendezvényeken és tréningeken Zalában: 157 fő 16 db rendezvény)
* Mélytanácsadás különféle témákban (nemzetközi piacra jutás, finanszírozás, innováció, vállalkozásalapítás, stb.): 10 db
* Üzletember-találkozókon, szakmai tanulmányutakon résztvevők száma: 4 fő
* Üzletember-találkozókon és szakmai utakon tárgyalások száma: 8 db
* Achievements indikátor (üzleti megállapodás vállalkozók között vagy tanácsadásból származó üzleti eredmény): 4 db
* Európai kampányokban, konferenciákon, ágazati szektorcsoport üléseken és tréningeken való részvétel: 6 alkalom
* rendszeresen küldtünk ki hírlevelet a zalai vállalkozásoknak üzletember találkozókról, rendezvényekről, külpiaci és finanszírozási információkról segítve üzleti kapcsolatépítésüket.

**EEN-EDIH együttműködés**

A Bizottság által a projekt végrehajtás során elvártak szerint a ZMVA is kezdeményezte a szorosabb együttműködést az EDIH (European Digital and Innovation Hubs) szervezetekkel. A **DigitalTech EDIH**-el folytatódtak a közösen szervezett **digitalizációs képzések** a vállalkozások és a közszféra intézményei számára 5 témában. Az EEN projekt társfinanszírozásával 2024-ben **13 tréninget szerveztünk, melyek nyomán 117 fő** **kapott akkreditált képesítést** a digitalizáció területén.

Az együttműködés a 2025-es évben is folytatódik további tréningek, vállalati mélytanácsadás, tájékoztató előadások és meet-up rendezvények szervezésével.

**Nemzetközi üzleti kapcsolatépítő rendezvények**

A ZMVA által 2024-ben társszervezett további nemzetközi üzleti partnerkereső rendezvények (B2B) amelyeken részt vettek és tárgyalásokat is bonyolítottak zalai vállalkozások:

* **MBM TOURISM PRAGUE 2024 Hybrid event** – üzleti találkozó a turisztikai aktorok részére a prágai turisztikai kiállítás mellett
* **Environtec powered by Ökoindustria** – B2B találkozó a nemzetközi környezetipari, hulladék-, vízgazdálkodási és fenntarthatósági kiállítás mellett Budapesten
* **Meet4Business AGRA 2024** – mezőgazdasági és élelmiszeripari üzleti találkozó az AGRA vásár és kiállítás mellett Gornja Radgonán;

**EEN All Staff Training**

2012-óta a magyarországi EEN konzorcium 8 partnere évente, váltásban szervezi meg az EEN-ben dolgozó magyar kollégák részére a többnapos **EEN All Staff Training** elnevezésű képzést. 2017 után 2024-ben ismét a ZMVA feladata volt a képzés megszervezése helyi szinten.

A képzések során. számos érdekes és hasznos előadást szerveztünk a résztvevőknek, elsősorban a digitalizáció témakörében. A jó gyakorlatok továbbadását segítette, hogy bemutatkozhatott több zalai vállalkozás is, akik ZMVA és EEN szolgáltatásokat is kaptak az évek során. Bemutatásra került a zalai innovációs ökoszisztéma néhány képviselője is, erősítve ezzel a régiók és a partnerek közötti együttműködést, mely tulajdonképpen a rendezvény egyik fő célja.

**2024-ben a képzésen 80 fő vett részt összesen a 8 EEN partnertől.**

#### 6.2. DigitalTech EDIH

A **DigitalTech EDIH** egy közvetlen finanszírozású Európai Uniós projekt, mely a **digitális transzformációban támogatja** a mikro-, kis- és középvállalkozásokat, és az állami szektor intézményeit térítésmentesen igénybe vehető **képzések**en és **tanácsadási szolgáltatásokon** keresztül **üzletfejlesztési**, kiberbiztonsági, fintech, blockchain és edtech témakörökben.

A Digitaltech EDIH konzorciumban részt vevők köre:

Konzorciumvezető:EIT Digital

Konzorciumi partnerek

* Blockchain Magyarország Egyesület
* Budapesti Műszaki-és Gazdaságturományi Egyetem
* Debreceni Egyetem
* DKF- Digitális Kormányzati Fejlesztés és Projektmenedzsment
* Edutus Egyetem
* ELTE Informatikai Kar
* Infotér Egyesület
* IVSZ Szövetség a Digitális Gazdaságért
* KDRIÜ-Közép- Dunántúli Regionális Innovációs Ügynökség
* PRIMOM Szabolcs-Szatmár-Bereg Megyei Vállalkozásélénkítő Alapítvány

A **ZMVA** 2023-ban a Vállalkozói Inkubátorok Szövetségének soros ülésén találkozott azzal a lehetőséggel, hogy szervezőként segítheti a programot, mégpedig azzal, hogy Zala vármegyében eljuttatja az oktatás és tanácsadás lehetőségét vállalkozókhoz és a közszféra szereplőihez. A Közép- Dunántúli Regionális Innovációs Ügynökséggel kötöttünk szerződést a képzések lebonyolítására, mely alapján 2023. október és november hónapokban a vármegyében kettő helyszínen összesen 8 alkalommal valósult meg képzés.

Az üzletfejlesztési tréningek elősegítik, hogy az ügyfelek komplex megoldást kapjanak digitális transzformációs terveik megvalósításához, problémáik megoldásához.

Az alábbi témakörökben valósultak meg üzletfejlesztési tréningek 2023 szeptemberétől Magyarország egész területén:

* Digitális üzletfejlesztés
* Digitális mentor tréning
* Digitális transzformáció a marketingben
* Közös értékalkotás
* Társadalmi hatású vállalkozás, fenntarthatóság és ESG

A tréningek a Felnőttképzési Adatszolgáltatási Rendszerben (FAR rendszer) akkreditált képzések, melyek elvégzésről a résztvevők tanúsítványt kaptak.

A programban csak a kis- és középvállalkozások, illetve a közszféra intézményei vehetik igénybe a konzultációs vagy tréningszolgáltatásokat a „de minimis” keretük terhére.

A program keretében 2024 évben az üzleti tanácsadás kerül a fókuszba, illetve a digitalizációt már bevezető vállalkozások mutatkozhatnak be olyan vállalkozók előtt, akik még ezen fejlesztés előtt állnak.

2024. január és február hónap során 10 alkalommal valósult meg képzés.2024. áprilisban egy online képzést tartottunk.

2024. november hónapban on-line módon lehetett bekapcsolódni az oktatásba, a vármegyében három helyszínen összesen 23 vállalkozás vette igénybe a képzést.

2024. december 10-én szerveztük meg „**A digitalizáció és annak hatásai egy kkv életében” címmel azt a meetup rendezvényt,** mely 20 fő részvételével zajlott és egy kft vezetője mutatta be gyakorlati oldalról, hogy náluk milyen tapasztalatokat szereztek a digitalizáció bevezetése során.

A Zala Megyei Vállalkozásfejlesztési Alapítvány Kuratóriuma 8/2025. (2025.05.27.) számú határozatával az Alapítvány 2024. évi működéséről szóló beszámolóját elfogadta.

**Határozati javaslat**

A Zala Vármegyei Közgyűlés elfogadja a Zala Megyei Vállalkozásfejlesztési Alapítvány 2024. évi működéséről szóló beszámolóját.

Határidő: azonnal

Felelős: Dr. Pál Attila, a közgyűlés elnöke